Shavkat Abdurazzaqov va Murodjon Azimov Namanganda tadbirkorlar bilan uchrashdi

Namangandagi viloyat Madaniyat markazida Namangan viloyati hokimi Shavkat Abdurazzaqov va Qashqadaryo viloyati hokimi Murodjon Azimovning tadbirkorlar bilan uchrashuvi bo‘lib o‘tdi. Bu haqda “Daryo” muxbiri Azizbek Abduvaliyev xabar bermoqda.

Bundan avval ikki viloyat hokimi Davlatobod tumanidagi “Yangi O‘zbekiston — yoshlar ziyo maskani” kutubxonasida bo‘ldi. Mazkur kutubxonada 30 mingta kitob jamlangan, bu yerda tashkil etilgan “Raqamli kutubxona” tizimi orqali esa bundan bir necha karra ko‘p kitoblarni mutolaa qilish mumkin.

Ishbilarmonlar bilan uchrashuvdan oldin viloyat Madaniyat markazida namanganlik tadbirkorlar tomonidan ishlab chiqarilayotgan mahsulotlar ko‘rgazmasi tashkillandi.

Qashqadaryodan kelgan shahar, tuman hokimlari va tadbirkorlar 200 dan ortiq mahsulot hamda xizmatlar namoyish etilgan ko‘rgazma bilan tanishib, Namangan viloyatining biznes salohiyatini baholash imkoniyatiga ega bo‘ldi.

Uchrashuvda ikki viloyatning ijtimoiy-iqtisodiy ko‘rsatkichlari, sanoat va ishlab chiqarish quvvatlari taqdimoti bo‘lib o‘tdi. Shundan so‘ng Shavkat Abdurazzaqov va Murodjon Azimov namanganlik va qashqadaryolik tadbirkorlarning fikr-mulohaza, takliflarini tingladi, savollariga javob berdi.

“Namangan tadbirkorlik va kichik sanoat zonalari tashkil etish bo‘yicha mamlakatda peshqadam viloyat hisoblanadi. Tekstil sohasida ham namanganliklarga teng keladigani kam. Biz bu bu boradagi tajribani viloyatimizda yo‘lga qo‘yish va namanganlik tadbirkorlar bilan yaqindan hamkorlik qilish uchun keldik”, — dedi Qashqadaryo viloyati hokimi Murodjon Azimov.

 Qashqadaryo viloyati hokimi Murodjon Azimov boshchiligida shahar, tuman hokimlari va tadbirkorlardan iborat delegatsiya Namanganga keldi